Pranešimas žiniasklaidai

2025 m. gegužės 6 d.

**„Maxima“ nukalė kainas kavos pupelėms – akcijų laukti nebereikės**

**Lietuviškas prekybos tinklas „Maxima“ savo pirkėjams atpigino kavos pupeles. Nuo šiandien reguliarios jų kainos visada liks kaip per akciją, reiškia, 25-45 proc. mažesnės, priklausomai nuo konkretaus produkto. Tuo tarpu akcijų kavos pupelėms nebeliks – geriausia kaina, kurią „Maxima“ gali užtikrinti savo pirkėjams, bus nuolatinė, todėl medžioti nuolaidų šiai prekei nebereikės.**

„Tai nėra vienkartinis žingsnis – tai pamatuotas ir ilgalaikis verslo sprendimas. Kavos pupelės yra labiausiai brangęs ir vis dar brangstantis produktas, tampantis kone prabangos preke – pastaruoju metu daliai pirkėjų tik nuolaidos ir suteikia galimybę įsigyti kavos pupelių. Todėl manome, kad nauja reguliari „Maximos“ kaina šiai prekei suteiks tikrai apčiuopiamą vertę – dabar mūsų pirkėjai galės kavos pupelių įsigyti tada, kai patogu ir norisi“, – kalba Indrė Trakimaitė-Šeškuvienė, prekybos tinklo „Maxima“ Komunikacijos ir korporatyvinių ryšių direktorė.

Permainas kavos pupelių lentynose „Maxima“ užtvirtina nauja kampanija „Nukalta kaina“, atspindinčia ir prekybos tinklo pastangas, ir sprendimo tvirtumą, ir tai, jog naujos kainos yra kaip užtikrintai nukaltas kalvio dirbinys – patvarus bei ilgalaikis.

„Kavos pupelių asortimentą „Maxima“ parduotuvėse sudaro daugiau nei 60 įvairių produktų – skirtingų rūšių, įvairių prekių ženklų. Taigi, visoms šioms prekėms nukalėme naujas reguliarias kainas, kurios mažesnės ne simboliškai – jos dabar tokios, kaip per geriausias akcijas, kai nuolaidos siekia 25-45 proc. Kadangi sprendimas yra ilgalaikis, kainos gali keistis priklausomai nuo įvairių globalių veiksnių, derybų su tiekėjais. Tačiau visada išlaikysime tokį kainų lygį, kaip su geriausia nuolaida, kurią galime pasiūlyti“, –  teigia I. Trakimaitė-Šeškuvienė.

Kavos pupeles, kurių kilogramas „Maxima“ prekybos tinkle kainavo 34,99 eurų, dabar kainuoja 19,99 eurų. Vienai populiariausių kavų pupelėmis, kainavusiai 30,89 eurų, nukalta nauja kaina siekia 16,99 eurų. Šias naujas kainas pirkėjai ras baltos spalvos etiketėse, žyminčiose reguliarias kainas be nuolaidų, o parduotuvėse pirkėjų dėmesį atkreips išskirtinai apipavidalintos kavos pupelių lentynos.

„Maximos“ duomenys rodo, kad kavos pupelių paklausa nuosekliai didėja – pastaruosius trejus metus ji auga beveik po dešimtadalį kasmet. Kava yra labai mėgstamas lietuvių gėrimas, kurio suvartojame daugiau nei italai – skaičiuojama, kad vienam gyventojui Lietuvoje per metus tenka 4-5 kg kavos. Beje, Lietuvoje kava daugiausiai perkama parduotuvėse ir ruošiama namuose, o kavinėse išgeriama tik kiek daugiau nei dešimtadalis šalyje suvartojamos kavos.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

*Daugiau informacijos:*

***El. paštas******komunikacija@maxima.lt***